Calina, 28 år og mor til to, har en hylde med 25 stykker tøj. De ligger i fem små bunker på en smal, sort hylde oppe under loftet, og hun skal stå på sengen for at nå tøjet, hvad der ser mildt risikabelt ud med hendes 10 måneder gamle søn på armen.

De 25 stykker er – hvis man ser bort fra undertøj, sokker og overtøj – alt det tøj, Calina ejer. Hun har f.eks. kun én kjole og kun tre nederdele, af den simple årsag, at hun ikke når at bruge mere mellem vaskene.

»Det er stadig lidt for meget. Jeg forsøger nu at ramme 20 stykker tøj«, siger Calina Leonhardt.